CELEX: 62014TN0439
Language: fi
Date: 2014-06-16 00:00:00
Title: Asia T-439/14: Kanne 16.6.2014 – LS Cable & System v. komissio

25.8.2014   
            
            
               FI
            
            
               Euroopan unionin virallinen lehti
            
            
               C 282/45
            
         Kanne 16.6.2014 – LS Cable & System v. komissio
   (Asia T-439/14)
   2014/C 282/59
   Oikeudenkäyntikieli: englanti
   
      Asianosaiset
   
   
      Kantaja: LS Cable & System Ltd (Anyang, Korean tasavalta) (edustajat: S. Kinsella ja solicitor S. Spinks)
   
      Vastaaja: Euroopan komissio
   
      Vaatimukset
   
   Kantaja vaatii, että Euroopan unionin yleinen tuomioistuin
   
               —
            
            
               kumoaa SEUT 101 artiklan ja ETA-sopimuksen 53 artiklan mukaisesta menettelystä 2.4.2014 annetun päätöksen C(2014) 2139 1 artiklan 11 kohdan ja 2 artiklan t kohdan siltä osin kuin kyseinen päätös on osoitettu kantajalle;
            
         
               —
            
            
               vaihtoehtoisesti vähentää olennaisesti kantajalle päätöksen 2 artiklan t kohdassa määrätyn sakon määrää;
            
         
               —
            
            
               velvoittaa Euroopan komission korvaamaan kantajalle näistä menettelyistä aiheutuneet oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vetoaa kanteensa tueksi neljään kanneperusteeseen.
   
               1.
            
            
               Ensimmäisen kanneperusteen mukaan päätöksessä ei esitetä todisteita, jotka osoittaisivat edellytetyllä oikeudellisesti riittävällä tavalla, että kantaja osallistui yhtenä kokonaisuutena pidettävään ja jatkettuun kilpailusääntöjen rikkomiseen, koska päätös perustuu virheelliseen päättelyyn ja siinä esitetään riittämättömät perusteet kantajan osallistumisesta rikkomiseen, millä rikotaan SEUT 101 artiklan 1 kohtaa ja asetuksen N:o 1/2003 2 kohtaa sekä loukataan syyttömyysolettamaa.
            
         
               2.
            
            
               Toisen kanneperusteen mukaan päätöksessä sovelletaan sakkojen laskennasta annettujen suuntaviivojen 18 kohtaa näiden suuntaviivojen vastaisesti ja loukataan suhteellisuusperiaatetta, yhdenvertaisen kohtelun periaatetta sekä luottamuksensuojaa koskevaa periaatetta, koska
               
                           —
                        
                        
                           päätöksessä ei noudateta komission sakkojen laskennasta antamia suuntaviivoja ilman objektiivisia perusteita, sillä siinä käsitellään erikseen maanalaisia suurjännitekaapeleita ja merenalaisia suurjännitekaapeleita Euroopan talousalueella tapahtuneen myynnin kohdistamiseksi kantajalle ja koska päätös ei heijasta asianmukaisella tavalla kantajan suhteellista osuutta rikkomiseen;
                        
                     
                           —
                        
                        
                           päätöksellä luodaan syrjivä etu niihin tuottajiin nähden (mukaan lukien kantaja), jotka tuottivat ainoastaan maanalaisia suurjännitekaapeleita; ja
                        
                     
                           —
                        
                        
                           päätös johtaa siihen, että suhteettoman suuri osuus Euroopan talousalueella toteutuneesta myynnistä kohdistetaan kantajalle.
                        
                     
         
               3.
            
            
               Kolmannen kanneperusteen mukaan päätöksessä rikotaan asetuksen (EY) N:o 1/2003 23 artiklaa ja sakkojen laskennasta annettujen suuntaviivojen 20 kohtaa sekä loukataan suhteellisuusperiaatetta, koska siinä ei oteta oikealla tavalla huomioon rikkomisen vakavuutta, sillä kantajalle määrätyn sakon määrää vahvistettaessa ei otettu huomioon
               
                           —
                        
                        
                           sitä seikkaa, että kantaja tuotti ainoastaan maanalaisia suurjännitekaapeleita;
                        
                     
                           —
                        
                        
                           sitä seikkaa, ettei kantajalla ollut tietoa rikkomisen merenalaisia suurjännitekaapeleita koskevasta osasta eikä tietyistä rikkomisen maanalaisia suurjännitekaapeleita koskevan osan ratkaisevista tekijöistä; eikä
                        
                     
                           —
                        
                        
                           sitä seikkaa, että kantaja kilpaili Euroopan talousalueen markkinoilla ja vientialueilla, eikä sitä, että kantaja haittasi kartellin toimintaa sen maanalaisia suurjännitekaapeleita koskevilta osin.
                        
                     
         
               4.
            
            
               Neljännen kanneperusteen mukaan päätöksessä loukataan suhteellisuusperiaatetta ja yhdenvertaisen kohtelun periaatetta, koska siinä ei myönnetä kantajalle lieventävän seikan perusteella 11:tä prosenttia suurempaa alennusta sakon määrästä.